Tesli

**Tesli** er navnet på to gårder i Østbyen i Trondheim.

## Historie
Gårdsnavnet Tesli skrives i 1559 Tesleyn, i 1590 Teslidt, i 1626 Tezlj, og senere Tesslien eller Teslien. 

Den opprinnelige gård Tesli var krongods. Brukeren i 1645 var Bersvend Tesli og i 1661 Olluff. 
Disse var leilendinger under kongen.

I 1683 var Tesli i privat eie og tilhørte kjøpmann Johan Mazin i Trondhjem. 
Den neste eier som nevnes, er stiftamtmann Hans Kaas. Han eide gården i 1692, og hadde antagelig kjøpt den av Manzin.
Hans Kaas var først amtmann i Smaalenenes amt, og fra 1687 stiftamtmann i Trondhjems stiftamt.
Kaas oppførte en stor og vakker hovedbygning og en kapellkirke på Teslien.

Kaas døde i 1700, og enken Sophie Amalie Bjelke flyttet ganske snart fra Tesli.
Kapellet ble da revet, og dets rike inventar ble gitt til Nordli kirke i Namdal.
En del av inventaret ble solgt til Vitenskapsmuseet i Trondhjem i 1903.

Iver von Ahnen ble stiftamtmann i Trondhjem etter Kaas i 1700, og han ble eier av Tesli i 1704. 
Han eide også Overvik, og disse to gårdene utgjorde i den kommende perioden ett bruk, men gårdene beholdt sine gamle matrikkelnumre (494 og 461).

Veien Amtmannssvingen i Olderdalen er oppkalt etter de to amtmennene Hans Kaas og Iver von Anhnen.

Under Armfeldts beleiring av Trondheim i 1718, tjente gården som hovedkvarter for general Armfeldt.

Von Ahnen døde i 1722, og enken Margrethe Wibe solgte i 1728 eiendommen til sogneprest Anton Brunbass. 
I 1763 ble eiendommen solgt til apoteker Otto Sommer, og i 1779 til regimentskvartermester Johannes Finne.

Bergskriver Morten Borchgrevinch var eier i 1788, og deretter hans sønn løytnant Leonhard Borchgrevink.
Løytnantsvegen i Olderdalen er oppkalt etter ham.

Leonhard Borchgrevink solgte så Teslien (matrikkelnr 494) i 1803 til Ole Mikkelsen Bak fra Røros.
Overvik (matrikkelnr 461) ble solgt samme år til Ole Olsen Bak, også fra Røros.
I skjøtene ble det bemerket at gårdene «fra uminnelige tider» haddde vært brukt under ett, og at grensene mellom dem var usikre.
I skjøtene ble det bestemt hvordan gårdsbygningene skulle fordeles mellom de to kjøperne.
Ole Olsens eiendom ble deretter kalt Nedre Tesli, og Ole Mikkelsens eiendom ble Øvre Tesli.

## Nedre Tesli
Ole Olsen Teslien (tidl. Bak) var født på Røros omkring 1770, og var opprinnnelig lærer og gårdbruker.
Han ble stortingsrepresentant for Søndre Trondhjems amt i 1818.
Han var også medlem av stortingsdeputasjonen ved Karl III Johans kroning samme år, og fikk kroningsmedaljen i sølv.

Etter at han kjøpte Nedre Tesli i 1803, solgte han to plasser (Grinneplassene) til sin svoger 
Jakob Iversen Kuråsen fra Røros. Disse ble skyldsatt under navnet Jakobsli.

I 1849 solgte Ole Olsen Teslien halvparten av Nedre Tesli til dattersønnen Peter Olaus Bjørnsen, som var sønn av Bjørn Pedersen på Øvre Tesli.
I 1854 ble Peter Olaus Bjørnsen eier av hele Nedre Tesli ved skifte etter bestefaren.
Hans sønn Bjørn Pedersen ble eier i 1859. Senere ble Karelius Solberg eier i 1887, og etter ham, hans enke Augusta Solberg f. Gewe. I 1915 ble gården solgt til Jon Forbord. Hovedbygningen ble oppført av Hans Kaas i 1693.

## Øvre Tesli
Løytnant Leonhard Borchgrevink, som i 1803 solgte Øvre Tesli til Ole Mikkelsen Bak, kjøpte senere tilbake størstedelen  av gården.
Senere ble forvalter O. Nanstad eier av gården i 1810. Han solgte den i 1813 til Arnt Lagesen, 
som deretter solgte gården til kjøpmann Ole Sand. I 1819 var Ole Olsen Teslien, som eide Nedre Tesli, også eier av Øvre Tesli.
Han overdro Øvre Tesli til sin svigersønn Bjørn Pedersen i 1830.
Senere eiere var Ole Bjørnsen (sønn) i 1851, Edvard Bjørnsen (bror) i 1859, Berhard Lassen i 1872, Ole Kallem i 1873,
Knut Olsen Uff i 1875, Nils Nilsen Hallset i 1878 og Kasper Johansen Alstad i 1888.

## Kilder
* H. Osnes (1939): *Strinda bygdebok*, s. 167–174. ISBN 8270284386. Tilgjengelig for norske IP-adresser.
*
* WikiStrinda: Tesli Nedre
* WikiStrinda: Tesli Øvre